
Noteikumi par aizdevumiem mājokļa iegādei reģionos
Izdoti saskaņā ar Attīstības finanšu institūcijas likuma 12. panta ceturto daļu
I. Vispārīgie jautājumi
· 1. Noteikumi nosaka:
· 1.1. kārtību, kādā akciju sabiedrība "Attīstības finanšu institūcija Altum" (turpmāk – sabiedrība "Altum") īsteno programmu, sniedzot aizdevumus mājokļa iegādei (turpmāk – hipotekārā programma);
· 1.2. hipotekārajai programmai pieejamo finansējumu;
· 1.3. nosacījumus aizdevuma saņemšanai.
· 2. Hipotekārai programmai pieejamais finansējums ir līdz 25 800 000 euro, tajā skaitā:
· 2.1. valsts budžeta finansējums 3 500 000 euro apmērā;
· 2.2. sabiedrībai “Altum” atbrīvotais finansējums no programmas valsts palīdzības nodrošināšanai garantijas veidā dzīvojamās telpas iegādei vai būvniecībai, kas tiek īstenota saskaņā ar Ministru kabineta 2018. gada 20. februāra noteikumiem Nr.95 “Noteikumi par valsts palīdzību dzīvojamās telpas iegādei vai būvniecībai”.
· 3. Sabiedrība "Altum" var piesaistīt valsts aizdevumu līdz 20 000 000 euro kredītlīnijas veidā, kā arī piesaistīt nepieciešamo aizdevumu no starptautiskajām finanšu institūcijām vai emitēt obligācijas.  Valsts aizdevumam nepiemēro riska likmi, bet nodrošina ar komercķīlu, sabiedrībai "Altum" ieķīlājot prasījuma tiesības un to nākamās sastāvdaļas kā lietu kopību, kas izrietēs no sabiedrības "Altum" izsniegtajiem aizdevumiem.
· 4. Šo noteikumu 2. punktā minēto finansējumu sabiedrība "Altum" izmanto:
· 4.1. aizdevumu sniegšanai;
· 4.2. sabiedrības "Altum" aprēķināto sagaidāmo kredītriska zaudējumu segšanai. Zaudējumus, kas pārsniedz sabiedrības "Altum" Attīstības finanšu institūcijas likuma 12. panta trešajā daļā minētos aprēķinātos sagaidāmos kredītriska zaudējumus, sedz no sabiedrības "Altum" pašu finansējuma. Sabiedrībai "Altum" ir tiesības atteikties no turpmākās aizdevumu piešķiršanas, ja faktiskie un prognozētie zaudējumi pārsniedz pieejamo finansējumu zaudējumu segšanai.
· 5. Sabiedrībai "Altum" ir tiesības bez maksas pieprasīt un saņemt tiešu pieeju datiem valsts informācijas sistēmās, datubāzēs un reģistros tādā apjomā, kāds nepieciešams aizdevumu piešķiršanai šo noteikumu ietvaros. Lai nodrošinātu pieeju datiem, sabiedrība "Altum", ja nepieciešams, slēdz vienošanos ar attiecīgo valsts informācijas sistēmas, datubāzes un reģistra turētāju. 
II. Prasības aizdevuma saņemšanai
· 6. Hipotekārās programmas ietvaros aizdevumu var saņemt aizņēmējs un līdzaizņēmējs, ja tas atbilst visiem šiem nosacījumiem: 
· 6.1. fiziska persona; 
· 6.2. sasniedzis vismaz 18 gadu vecumu un tas uz aizdevuma gala atmaksas brīdi nepārsniegs 65 gadu vecumu;
· 6.3. Latvijas Republikas vai Eiropas Ekonomiskas zonas valstu rezidents vai nerezidents,  un nav augsta riska jurisdikcijai valstspiederīga persona vai rezidents; vai Latvijas Republikas rezidents un ir augsta riska jurisdikcijai valstspiederīga persona, un ir konstatējama šīs personas saikne ar Latvijas Republiku (ģimene, darba tiesiskās attiecības u.c.). 
· 7. Hipotekārās programmas ietvaros piešķir aizdevumu mājokļa iegādei vai mājokļa iegādei un šī mājokļa remontam.
· 8. Aizdevumu piešķir šo noteikumu 7.punktā minētajam mērķim, ja mājoklis atrodas kādā no šīm administratīvajām teritorijām: Aizkraukles novads, Alūksnes novads, Balvu novads, Bauskas novads, Cēsu novads, Daugavpils novads, Dobeles novads, Gulbenes novads, Jelgavas novads, Jēkabpils novads, Krāslavas novads, Kuldīgas novads, Liepājas novads, Limbažu novads, Ludzas novads, Madonas novads, Ogres novads, Preiļu novads, Rēzeknes novads, Saldus novads, Siguldas novads, Talsu novads, Tukuma novads, Valkas novads, Valmieras novads, Ventspils novads.
· 9. Aizdevuma apmērs nepārsniedz 74 000 euro.
· 10. Aizdevums tiek piešķirts, ja ir pamatotas aizdevuma atmaksāšanas iespējas, tai skaitā, atbilstoši sabiedrības “Altum” izstrādātajai kredītpolitikai un citiem finansēšanas izsniegšanas nosacījumiem, tostarp, ņemot vērā citu sabiedrībai “Altum” saistošu regulējumu un prasības.
· 11. Aizdevumu līgumu noslēgšanas termiņš ir līdz 2029.gada 31.decembrim.
· 12. Šo noteikumu ietvaros noteikto aizdevumu var apvienot ar subsīdiju atbalsta programmas “Balsts” ietvaros.  

